बुधवार शाम को मौसम का मिजाज अचानक बदल गया। हालांकि पहाड़ पर दिन में भी कुछ जगह बादल छाए हुए थे, लेकिन शाम होते-होते पहाड़ से लेकर भावर और तराई को अंधड़ ने हिलाकर रख दिया। यही नहीं दो घंटे की मूसलधार बारिश जनजीवन को अस्त-व्यस्त कर गई। पिथौरागढ़ व अल्मोड़ा के कई स्थानों पर हिमपात हुआ तो किसानों के बचे अरमानों पर ओलावृष्टि ने पानी फेर दिया। अधिकांश स्थानों पर पेड़ गिरने से यातायात बाधित हो गया, जिसमें कई लोगों के जख्मी होने की सूचना है।